DA Den Europæiske Unions Tidende L 27/9

KOMMISSIONENS FORORDNING (EU) Nr. 79/2014

af 29. januar 2014

om ændring af bilag II, III og V til Europa-Parlamentets og Rådets forordning (EF) nr. 396/2005 for så vidt angår maksimalgrænseværdierne for bifenazat, chlorpropham, esfenvalerat, fludioxonil og thiobencarb i eller på visse produkter

(EØS-relevant tekst)

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde,

under henvisning til Europa-Parlamentets og Rådets forordning (EF) nr. 396/2005 af 23. februar 2005 om maksimalgrænseværdier for pesticidrester i eller på vegetabilske og animalske fødevarer og foderstoffer og om ændring af Rådets direktiv 91/414/EØF (1), særlig artikel 14, stk. 1, litra a), artikel 18, stk. 1, litra b), og artikel 49, stk. 2, og

ud fra følgende betragtninger:

(1) Der er i bilag II og i del B i bilag III til forordning (EF) nr. 396/2005 fastsat maksimalgrænseværdier for restkoncentrationer af bifenazat, chlorpropham og esfenvalerat. Der er i del A i bilag III til nævnte forordning fastsat maksimalgrænseværdier for restkoncentrationer af fludioxonil og thiobencarb.

(2) Den Europæiske Fødevaresikkerhedsautoritet (i det følgende benævnt »autoriteten«) har i overensstemmelse med artikel 12, stk. 2, i forordning (EF) nr. 396/2005, sammenholdt med artikel 12, stk. 1, i samme forordning (2), afgivet en begrundet udtalelse om de gældende maksimalgrænseværdier for bifenazat. Den foreslog, at definitionen for restkoncentration ændres. Efter at have afgivet den udtalelse, som er nævnt i det første punktum, afgav autoriteten yderligere udtalelser vedrørende maksimalgrænseværdier for citrusfrugter, stenfrugter, druer, humle, jordbær, tomater, peberfrugter, auberginer, meloner, vandmeloner, solbær og ribs (røde, hvide), brombær og hindbær (3) (4). De pågældende udtalelser bør tages i betragtning. For visse produkter anbefalede autoriteten at hæve eller bevare de gældende maksimalgrænseværdier eller at fastsætte maksimalgrænseværdierne på det niveau, autoriteten har peget på. Autoritetens konklusion var, at der manglede nogle informationer vedrørende maksimalgrænseværdierne for kernefrugter, auberginer, bønner (friske, uden bælg), ærter (friske, uden bælg) og linser (friske), og at der var behov for yderligere overvejelser blandt de ansvarlige for risikostyringen. Eftersom der ikke er nogen risiko for forbrugerne, bør maksimalgrænseværdierne for de pågældende produkter fastsættes i bilag II til forordning (EF) nr. 396/2005 enten på det gældende niveau eller på det niveau, autoriteten har peget på. De pågældende maksimalgrænseværdier tages op til revision under hensyntagen til de oplysninger, der foreligger senest to år efter offentliggørelsen af nærværende forordning.

(3) Autoriteten har i overensstemmelse med artikel 12, stk. 2, i forordning (EF) nr. 396/2005, sammenholdt med artikel 12, stk. 1, i samme forordning (5), afgivet en begrundet udtalelse om de gældende maksimalgrænseværdier for chlorpropham. Den foreslog, at definitionen for restkoncentration ændres. Den anbefalede at sænke maksimalgrænseværdierne for komælk, fåremælk og gedemælk. Autoritetens konklusion var, at der manglede nogle informationer vedrørende maksimalgrænseværdierne for kartofler, knoldselleri, løg, skalotteløg, hoved- og pluksalat, bredbladet endivie, salatsennep (rucola), spinat, julesalat, kardoner, bladselleri, fennikel, urteudtræk (tørrede blomster), krydderier (frugt og bær), cikorierødder, fjerkrækød, fjerkræfedt, lever af fjerkræ og fugleæg, og at der var behov for yderligere overvejelser blandt de ansvarlige for risikostyringen. Eftersom der ikke er nogen risiko for forbrugerne, bør maksimalgrænseværdierne for de pågældende produkter fastsættes i bilag II til forordning (EF) nr. 396/2005 enten på det gældende niveau eller på det niveau, autoriteten har peget på. De pågældende maksimalgrænseværdier tages op til revision under hensyntagen til de oplysninger, der foreligger senest to år efter offentliggørelsen af nærværende forordning. For andre produkter anbefalede autoriteten at bevare de gældende maksimalgrænseværdier.

(4) Autoriteten har i overensstemmelse med artikel 12, stk. 2, i forordning (EF) nr. 396/2005, sammenholdt med artikel 12, stk. 1, i samme forordning (6), afgivet en begrundet udtalelse om de gældende maksimalgrænseværdier for esfenvalerat. Den foreslog, at definitionen for restkoncentration ændres. Den anbefalede at sænke de gældende maksimalgrænseværdier for hovedkål, hørfrø, rapsfrø, sennepsfrø, sæddodder, sukkerroer (roden), svin (kød, fedt, lever og nyrer), kvæg (kød, lever og nyrer), får (kød, lever og nyrer) og ged (kød, lever og nyrer). Autoritetens konklusion var, at der manglede nogle informationer vedrørende maksimalgrænseværdierne for mandler, æbler, pærer, kirsebær, blommer, jordbær, hindbær, gulerødder, peberrod, persillerod, radiser, hvidløg, løg, peberfrugter, cucurbitae med spiselig skræl, meloner, sukkermajs, broccoli, blomkål, rosenkål, hoved- og pluksalat, spinat, persille, porrer, linser (tørre), korn af byg, majs, havre, rug, hirse og hvede, krydderier (frø), svin (kød, fedt, lever og nyrer), kvæg (kød, fedt, lever og nyrer), får (kød, fedt, lever og nyrer) og ged (kød, fedt, lever og nyrer) såvel som komælk, fåremælk og gedemælk, og at der var behov for yderligere overvejelser blandt de ansvarlige for risikostyringen. Eftersom der ikke er nogen risiko for forbrugerne, bør maksimalgrænseværdierne for de pågældende produkter fastsættes i bilag II til forordning (EF) nr. 396/2005 enten på det gældende niveau eller på det niveau, autoriteten har peget på. De pågældende maksimalgrænseværdier tages op til revision under hensyntagen til de oplysninger, der foreligger senest to år efter offentliggørelsen af nærværende forordning. For andre produkter anbefalede autoriteten at bevare de gældende maksimalgrænseværdier.

(5) Autoriteten har i overensstemmelse med artikel 12, stk. 1, i forordning (EF) nr. 396/2005 (7) afgivet en begrundet udtalelse om de gældende maksimalgrænseværdier for fludioxonil. Den foreslog, at definitionen for restkoncentration ændres. Efter at have afgivet den udtalelse, som er nævnt i første punktum, afgav autoriteten yderligere udtalelser vedrørende maksimalgrænseværdierne for friske urter, spinat, bladbeder, hoved- og pluksalat, vårsalat, karse, bredbladet endivie, salatsennep (rucola) samt blade og skud af Brassica spp., bladselleri, selleriblade, radiser og cucurbitae med ikke spiselig skræl (8) (9) (10). De pågældende udtalelser bør tages i betragtning, og autoriteten anbefalede at sænke maksimalgrænseværdierne for blåbær, solbær og ribs (røde og hvide), hyldebær, stikkelsbær, kiwifrugter, kartofler, hvidløg, skalotteløg, tomater, peberfrugter, auberginer, agurker, drueagurker, courgetter, sukkermajs, vårsalat, karse, langskulpet vinterkarse, salatsennep (rucola), rød sennep, blade og skud af Brassica spp., julesalat, bønner (friske, uden bælg), asparges, fennikel, valmuefrø, solsikkefrø, rapsfrø, sojabønner, bomuldsfrø, korn af byg, boghvede, majs, hirse, havre, ris, rug, durra og hvede, sukkerroer, fjerkrækød, komælk, fåremælk og gedemælk. Autoritetens konklusion var, at der manglede nogle informationer vedrørende jordbær, cucurbitae med ikke spiselig skræl, selleri, kvæg (kød, fedt, lever og nyrer), får (kød, fedt, lever og nyrer) og ged (kød, fedt, lever og nyrer), og at der var behov for yderligere overvejelser blandt de ansvarlige for risikostyringen. Eftersom der ikke er nogen risiko for forbrugerne, bør maksimalgrænseværdierne for de pågældende produkter fastsættes i bilag II til forordning (EF) nr. 396/2005 enten på det gældende niveau eller på det niveau, autoriteten har peget på. De pågældende maksimalgrænseværdier tages op til revision under hensyntagen til de oplysninger, der foreligger senest to år efter offentliggørelsen af nærværende forordning. For andre produkter anbefalede autoriteten at bevare de gældende maksimalgrænseværdier.

(6) Autoriteten har i overensstemmelse med artikel 12, stk. 1, i forordning (EF) nr. 396/2005 (11) afgivet en begrundet udtalelse om de gældende maksimalgrænseværdier for thiobencarb. Den foreslog, at definitionen for restkoncentration skulle ændres.

(7) Ved Kommissionens beslutning 2008/934/EF (12) blev det bestemt, at thiobencarb ikke skulle optages i bilag I til direktiv 91/414/EØF. Alle eksisterende godkendelser af plantebeskyttelsesmidler, der indeholder det aktive stof thiobencarb, er blevet kaldt tilbage. I henhold til artikel 17 i forordning (EF) nr. 396/2005 sammenholdt med artikel 14, stk. 1, litra a), i samme forordning bør maksimalgrænseværdierne for de pågældende aktivstoffer i bilag II og III derfor udgå. Dette bør ikke finde anvendelse på Codex-maksimalgrænseværdier, der er baseret på anvendelse i tredjelande, forudsat at de pågældende grænseværdier er acceptable med hensyn til forbrugersikkerheden. Det bør heller ikke finde anvendelse i tilfælde, hvor maksimalgrænseværdierne er fastsat specifikt som importtolerancer.

(8) For så vidt angår produkter, for hvilke der hverken er indberettet nogen relevante godkendelser eller importtolerancer på EU-plan, og hvor der ikke er nogen Codex-maksimalgrænseværdier, konkluderede autoriteten, at der var behov for yderligere overvejelser blandt de ansvarlige for risikostyringen. Under hensyntagen til den nuværende videnskabelige og tekniske viden bør maksimalgrænseværdierne for disse produkter sættes til bestemmelsesgrænseværdien eller til standardmaksimalgrænseværdien i overensstemmelse med artikel 18, stk. 1, litra b), i forordning (EF) nr. 396/2005.

(9) På baggrund af autoritetens begrundede udtalelser og under hensyntagen til alle relevante faktorer opfylder de ændringer af maksimalgrænseværdierne, som der er ansøgt om, kravene i artikel 14, stk. 2, i forordning (EF) nr. 396/2005.

(10) Forordning (EF) nr. 396/2005 bør derfor ændres i overensstemmelse hermed.

(11) Før de ændrede maksimalgrænseværdier træder i kraft, bør medlemsstaterne, tredjelande og fødevarevirksomhedsledere have en rimelig frist til at forberede sig, så de kan opfylde de nye krav, som ændringen af maksimalgrænseværdierne medfører.

(12) For at gøre det muligt, at produkter kan markedsføres, forarbejdes og forbruges normalt, bør der i forordningen fastsættes overgangsforanstaltninger for de produkter, der er produceret lovligt inden ændringen af maksimalgrænseværdierne, og for hvilke der foreligger data om, at der er opretholdt et højt forbrugerbeskyttelsesniveau.

(13) Unionens handelspartnere er gennem Verdenshandelsorganisationen blevet hørt om de nye maksimalgrænseværdier, og deres bemærkninger er taget i betragtning.

(14) Foranstaltningerne i denne forordning er i overensstemmelse med udtalelse fra Den Stående Komité for Fødevarekæden og Dyresundhed —

VEDTAGET DENNE FORORDNING:

Artikel 1

Bilag II, III og V til forordning (EF) nr. 396/2005 ændres som angivet i bilaget til nærværende forordning.

Artikel 2

Forordning (EF) nr. 396/2005 finder stadig anvendelse i den ordlyd, den havde, før den blev ændret ved nærværende forordning, på produkter, der er produceret lovligt inden den 19. august 2014.

Artikel 3

Denne forordning træder i kraft på tyvendedagen efter offentliggørelsen i Den Europæiske Unions Tidende.

Den finder dog anvendelse fra den 19. august 2014.

Denne forordning er bindende i alle enkeltheder og gælder umiddelbart i hver medlemsstat. Udfærdiget i Bruxelles, den 29. januar 2014. På Kommissionens vegne José Manuel BARROSO Formand

(1) EUT L 70 af 16.3.2005, s. 1.

(2) Den Europæiske Fødevaresikkerhedsautoritet: »Review of the existing maximum residue levels (MRLs) for bifenzate according to Article 12 of Regulation (EC) No 396/2005«, EFSA Journal 2011; 9(10):2420. [35 ff.].

(3) Den Europæiske Fødevaresikkerhedsautoritet: »Modification of the existing MRLs for bifenazate in citrus fruit, pome fruit, stone fruit, grapes, hops, strawberries, tomatoes, peppers, aubergines, melons and watermelons«, EFSA Journal 2012; 10(10):2920. [45 ff.].

(4) Den Europæiske Fødevaresikkerhedsautoritet: »Modification of the existing MRLs for bifenazate in currants (red, black and white), blackberries and raspberries«, EFSA Journal 2012; 10(2):2577 [24 ff.].

(5) Den Europæiske Fødevaresikkerhedsautoritet: »Review of the existing maximum residue levels (MRLs) for chlorpropham according to Article 12 of Regulation (EC) No 396/2005«, EFSA Journal 2012; 10(2):2584. [53 ff.].

(6) Den Europæiske Fødevaresikkerhedsautoritet: »Review of the existing maximum residue levels (MRLs) for esfenvalerate according to Article 12 of Regulation (EC) No 396/2005«, EFSA Journal 2011; 9(11):2432. [74 ff.].

(7) Den Europæiske Fødevaresikkerhedsautoritet: »Review of the existing maximum residue levels (MRLs) for fludioxonil according to Article 12 of Regulation (EC) No 396/2005«, EFSA Journal 2011; 9(8):2335. [86 ff.].

(8) Den Europæiske Fødevaresikkerhedsautoritet: »Modification of the existing MRLs for fludioxonil in various leafy crops«, EFSA Journal 2011; 9(12):2487. [27 ff.].

(9) Den Europæiske Fødevaresikkerhedsautoritet: »Modification of the existing MRLs for fludioxonil in celery, celery leaves and radishes«, EFSA Journal 2012; 10(12):3014 [26 ff.].

(10) Den Europæiske Fødevaresikkerhedsautoritet: »Modification of the existing MRLs for fludioxonil in cucurbits inedible peel and radishes«, EFSA Journal 2013; 11(2):3113. [25 ff.].

(11) Den Europæiske Fødevaresikkerhedsautoritet: »Review of the existing maximum residue levels (MRLs) for thiobencarb according to Article 12 of Regulation (EC) No 396/2005«, EFSA Journal 2011; 9(8):2341. [17 ff.].

(12) EUT L 333 af 12.12.2008, s. 11.